LO sier nei til EUs energiunion Acer

LO sier nei til at Norge skal ta inn den tredje energimarkedspakken nå

helge@lomedia.no

På mandagens sekretariatsmøte ble det enstemmig vedtatt å si nei til Acer.

– Ut fra det vi ser nå er det full samling i LO om å si nei til Energipakke 3. Vi mener dette må ses i sammenheng med Energipakke 4 som er under behandling i EU nå, sier LO-sekretær Are Tomasgard til FriFagbevegelse.no.

I uttalelsen konkluderer LO med at «med det vi vet nå kan ikke LO anbefale at Norge implementerer tredje energimarkedspakke. LO mener at saken må utsettes til innholdet i den fjerde energipakken er kjent og en grundig konsekvensanalyse er foretatt».

– Den må også omfatte den dynamikken som ligger i det som kommer i den neste pakka om det vil påvirke innholdet, sier Tomasgard.

LO er uenig med regjeringen i åpningen for at kraftprodusenter og alle ande i prinsippet kan søke konsesjon til å bygge nye utenlandskabler.

– Transmisjonsnettet representerer en viktig infrastruktur som skal ligge til Statnett. Det er avgjørende for fortsatt industrisatsing i Norge at vi går skrittvis og kunnskapsbasert frem, mener LO.

– Det er svært risikabelt å bygge en kabel til Storbritannia før Norge har erfaring med og kjenner konsekvensene av de to kablene Statnett er i ferd med å bygge. LO krever at søknadsprosessen som er i gang for den andre kabelen til Storbritannia stanses, heter det vedtaket fra LO-sekretariatet.

LO mener at erfaringene fra det nordiske kraftmarkedet viser at grenseoverskridende krafthandel har mye for seg, men erkjenner at et felles kraftmarked med like konkurransevilkår i hele EU/EØS-området er utfordrende for Norge.

Og det understrekes at hvis det blir aktuelt å implementere Vinterpakken så må det skje i en åpen demokratisk prosess.

– Behandlingen av dette regelverket må inn i en ny behandling iStortinget før det blir gjeldende rett for Norge, fastslår LO-sekretariatet.

Forbundsleder i Fellesforbundet, Jørn Eggum, mener vedtaket oppsummerer synspunktene til forbundene som klart har flagget nei til Acer-tilslutning.

SV-leder Audun Lysbakken synes LO-vedtaket er gledelig.

– Jeg har tro på at vi nå kan få til et flertall mot Acer i Stortinget, sier han til FriFagbevegelse.no.

- Vi har nå en ny situasjon der SV, Senterpartiet og Rødt står sammen med fagbevegelsen og store deler av grasroten i Arbeiderpartiet. Det betyr at Ap må gjøre et valg. Skal de stå sammen med sine allierte, eller høyresiden, legger han til.

Grasrotoppgjør

Spørsmålet om en tilknytning til Acer har nemlig ført til et grasrotoppgjør både i Arbeiderpartiet og fagbevegelsen. Men på årsmøtet i Oppland Arbeiderparti i helga fikk Jonas Gahr Støre det som han ville: Oppland Ap sier ikke nei til EUs tredje energimarkedspakke og energibyrået Acer.

– Gi oss muligheten til å se hva vi oppnår i forhandlingene i Stortinget. I vårt parti skal vi være stolte av at vi tok kontroll over naturressursene og gjorde dem til fellesskapets eie. Sånn skal det fortsatt være. Dere skal være helt trygge på at hvis det er fare for å miste den kontrollen, så sier vi nei, sa Støre til årsmøtet i sin oppsummering av den politiske debatten.

Årsmøte ga partiledelsen og stortingsgruppa rom til å forhandle i Stortinget, men med klare forutsetninger for at Ap skal si ja når saken endelig skal avgjøres.

Ap-ja til Acer er bare aktuelt på noen vilkår: Krafteierskapet skal være på norske hender. Og at det er Statnett som skal bygge de eventuelle kablene, sa hun ifølge NRK.

Store LO-forbund sier nei til Acer. Det gjelder blant andre Fagforbundet, Fellesforbundet, EL og IT og Industri Energi.

• Fellesforbundet og Fagforbundet sier nei til Acer

• Her er argumentene for og mot å bli med i EUs energiunion

• Ap kan få siste ord om medlemskap i EUs energiunion